ไฟแนนเชียลทูเดย์
ยกฟ้อง &#8216;ประชัย&#8217;
14 พ.ย. 2555

ยกฟ้อง ‘ประชัย’
เมื่อวันที่ 13 พ.ย. ศาลอาญามีคำพิพากษายืนตามคำสั่งเดิมยกฟ้องในคดีที่พนักงานอัยการฝ่ายคดีพิเศษ 1 และบริษัท ไออาร์พีซี (IRPC) บริษัท อุตสาหกรรมปิโตรเคมีคัลไทย (ทีพีไอ) เป็นโจทก์ยื่นฟ้องนายประชัย เลี่ยวไพรัตน์ อดีตกรรมการทีพีไอ พร้อมด้วยกลุ่มเครือญาติรวม 6 คน ในข้อหายักยอกทรัพย์จากการเช่าตึกทีพีไอ โดยชำระค่าเช่าล่วงหน้า 90 ปี มูลค่า 956,842,206 ล้านบาท ซึ่งถือว่ามีระยะเวลาเกินกฎหมายกำหนดไว้ อีกทั้งกลุ่มผู้ให้เช่าและกลุ่มผู้เช่าเป็นกลุ่มเดียวกัน ซึ่งอาจผิด พ.ร.บ.หลักทรัพย์และตลาดหลักทรัพย์ พ.ศ. 2535 โดยเหตุการณ์นี้เกิดขึ้นระหว่างปี 2538-2542
สำหรับคดีนี้ศาลอุทธรณ์มีคำตัดสินให้ศาลชั้นต้นกลับมาพิจารณาคดีใหม่ เนื่องจากผู้พิพากษาในขณะนั้นลงนามรับรองร่างคำพิพากษาขณะที่ไม่ได้นั่งอยู่บนบัลลังก์ ประกอบกับหลังจากการลงนามสิ้นสุดผู้พิพากษาศาลชั้นต้น ก็พ้นจากตำแหน่ง ทำให้โจทก์ร่วมเห็นมิชอบต่อการพิพากษาของศาลชั้นต้น
PREB ลั่นปีหน้าดี
นายชัยรัตน์ ธรรมพีร ประธานเจ้าหน้าที่บริหาร บริษัท พรีบิลท์ (PREB) เปิดเผยว่า ปี 2556 อัตรากำไรสุทธิและอัตรากำไรขั้นต้นปีจะสูงต่อเนื่องจากปีนี้ที่ทำได้ 10% และ 30-40% ตามลำดับ เนื่องจากงานในมือ (แบ็กล็อก) ส่วนใหญ่มีอัตรากำไรสูง โดยเฉพาะธุรกิจรับเหมาก่อสร้างมีงานเสนอเข้ามามาก ขณะที่โครงการอสังหาริมทรัพย์ยังมียอดขายที่ดี ประกอบกับบริษัทมีทำเลที่เตรียมเปิดโครงการใหม่ที่ติดกับแนวรถไฟฟ้า 2 แห่ง มูลค่า 2,500 ล้านบาท และยังมีกระแสเงินสดที่พร้อมลงทุนซื้อที่ที่มีทำเลดีไว้ 250 ล้านบาท
ขณะที่รายได้ตั้งเป้าเติบโต 18% จากปีนี้ที่คาดว่ามีรายได้ที่ 4,000 ล้านบาท โดยรายได้ส่วนใหญ่ยังมาจากธุรกิจรับเหมาก่อสร้างเป็นหลักราว 3,200 ล้านบาท
AIT หั่นเป้ารายได้
นายศิริพงษ์ อุ่นทรพันธุ์ ประธานกรรมการบริหารและกรรมการผู้จัดการใหญ่ บริษัท แอ็ดวานซ์อินฟอร์เมชั่นเทคโนโลยี (AIT) เปิดเผยว่า บริษัทได้หั่นเป้ารายได้ปีนี้เหลือ 4,000 ล้านบาท จากเดิมตั้งเป้าไว้ที่ 5,300 ล้านบาท เนื่องจากบริษัทได้รับผลกระทบการรับงานใหม่